《送安溪先生给假归里》
清代·王兰生

夫子命世儒，千载明良遇。德位两相符，君臣一心固。

自昔履诸艰，屯亭望弥著。婉转达恪诚，精明行平恕。

众美萃厥躬，欲言难指数。余生十室邑，幼乏师友助。

应试始童子，抠衣谒公署。拔之儒丱中，诏以贤关处。

手授揲著法，口传太极注。及擢镇封疆，九郡才英聚。

得厕精舍旁，与闻名理趣。如宝盈市廛，取携恣所慕。

愿奢力不充，驽马踬长路。佳药赠蔘苓，名医寻扁跗。

成我同再生，奚止陶冶铸。朅来游帝都，校仇得参与。

朱子八十篇，从头味章句。遴才广辟门，匪俊亦获吁。

顽璞缀琮璜，短翮随鸳鸯。理数聆精微，大乐闻韶濩。

分薄荣宠多，夙夜抱忧惧。孚愧未盈缶，井起徒射鲋。

凛凛师傅言，昭昭圣哲谕。事上在立身，曰惟尊矩度。

重任不易胜，至道难遽悟。所期一艺明，敢辞千辛赴。

有阶始可升，迷津焉得渡。转盼两春秋，再启余心锢。

作者简介：（1679—1737）清直隶交河人，字振声，一字坦斋。诸生。学本程朱，后精研乐律音韵，旁及中西象数。康熙间被荐修书，召值内廷。六十年中进士。乾隆初至刑部右侍郎。有《律吕正义》、《数理精蕴》、《音韵阐微》。